UN: Teško od ostvarenja zadanih ciljeva u borbi protiv AIDS-a
WHO i UNAIDS namjeravali su do kraja godine uključiti tri milijuna ljudi u kombiniranu retroviralnu terapiju
Svjetska zdravstvena organizacija i Zajednički program Ujedinjenih naroda za HIV i AIDS priopćili su da neće uspjeti ispuniti zadani cilj tretiranja tri milijuna žrtava HIV-a i AIDS-a u siromašnim zemljama svijeta do kraja ove godine. Novi izvještaj Ujedinjenih naroda pokazuje da je broj ljudi koji primaju kombiniranu retroviralnu terapiju za HIV i AIDS u zemljama u razvoju znatno porastao. U izvještaju se ističe da se taj broj u razdoblju od prosinca 2003. do danas više nego udvostručio – sa 400 tisuća na oko milijun ljudi. Međutim, direktor Programa za HIV i AIDS pri Svjetskoj zdravstvenoj organizaciji Jom Yong Kim kaže da, iako je postignut znatan napredak, zadani cilj ipak nije ostvaren. "Nadali smo se da ćemo ovim programom uspjeti obuhvatiti još veći broj ljudi – njih oko milijun i 600 tisuća. Jasno da smo razočarani, ali razočarani smo zato što nismo mogli spasiti još više života. Željeli smo obuhvatiti još 600 tisuća ljudi. Ovaj tempo napretka, iako je ohrabrujući, ipak nas neće dovesti do našeg cilja – tri milijuna ljudi na lijekovima do 2005," rekao je. Dr. Kim je kazao da se broj ljudi na terapiji lijekovima u sup-saharskoj Africi, regiji koja je najteže pogođena HIV-om, u zadnjih godinu dana više nego utrostručio. Prema njegovim riječima, u Africi ove lijekove koji spašavaju živote prima oko pola milijuna žrtava AIDS-a. U Aziji, drugom po redu najteže pogođenom dijelu svijeta, broj pacijenata obuhvaćenih terapijom za HIV i AID-s utrostručio se na 155 tisuća. Ime programa "tri do pete" ukratko opisuje njegov globalni cilj: obuhvatiti tri milijuna ljudi koji žive s HIV-om i AIDS-om u siromašnijim zemljama anti-retroviralnom terapijom do kraja 2005. To znači da bi terapijom bilo obuhvaćeno oko polovine ukupnog broja oboljelih od AIDS-a. Svjetska zdravstvena organizacija priopćila je da je njen konačni cilj osigurati pristup programima prevencije i liječenja za svih šest i pol milijuna žrtava HIV-a i AIDS-a. Dr. Kim je istaknuo da siromašnim zemljama treba dati tehničku pomoć u jačanju njihovih sustava zdravstvene i socijalne skrbi. Svjetska zdravstvena organizacija i UNAIDS ukazuju da je prevencija ključ uspješnog liječenja. Prema riječima stručnjaka, neće biti moguće držati sve veći broj ljudi na trajnim terapijama, ukoliko se ne smanji broj novozaraženih pacijenata.